Dúmá yā Libáŋ lâyi sɔ́ abə wa, eyəg ai abaŋ fǔfulu, nə́ afólā ḿfúfúb ábódā sí dáma á bulu nyəb; owé etə́le məkǒl dzáma, mayi dzɔ́ kūb ólugú. 14Bâyi zu ábə wa kúkūlū, bɔ́n bə́ é bod bákpə́lə wa, bâyi wa lában á mə̄kǒl á sí ébá bə́sə̄ bábyandi wa bâyi wa lóē naa: «Edzə̂dzalá Ńtondôbə», «Síon M̀fúfúbu yǎ Ísraɛ̂l». 15Wǎyǐ kīg fə bɔ ényɔ́ bə́ ngádzoge, á bə́ ngásíŋ təge lǒd babi, mayi wa vəŋan éngūn bísəb, miǹtag mí mīé ai mié bod. 16Wayi nyáŋ mə̄nyáŋ məyɔŋ, wayi nyálī ákūmá míńkúkúmá, ó zū hḿ yə̌m naa Ǹkode woe, mǎmēn, mə̄ nə́ Ńtondôbə, ényɔ̄ ā nyii wa, Ǹgungúl yā Yákɔb. 17Á məyian mə́ mvid mvɔ́d, mayi sɔ́ ai mvɔ́d nyangá; a məyian mə́ ékie, mayi bándā nyámálá ekie; a məyian mə́ élé, mvɔd; á məyian mə́ ngɔg, ekie. Ású dóe, mayi tə́lē Mvɔ̄í mvéndé ǹnam, étíbílí sí kig: Sósōō. 18Bâyǐ kīg fə bâd wódan dzóm naa mətóm á ńnam wóe, ngə́ éndáman ai anyamá á ńkɔŋ ńnam wóe. Wayi lóē mim̀fim mí óngóla woe nâ: "Akodé", mim̀bɛ́ yā étē nâ: "Olugú". 19A tádigi aná, sə̌ kīg fə ńló dzóbo énye a yi wa bɔ ḿfyɛ̌ yə amǒs, sə̌ kīg fə ngɔn éńdzɔ yǎyi wa bɔ ḿfyɛ̌ yə alú. Ǹtondôbə émēn a yi wa bɔ ḿfyɛ̌ yā kɔ́m, Zambá woe énye a yi bɔ̌ mətamán móe. 20A tádigi aná, ńló dzóbo woe ǎ yǐ kig bǎd kə̄ bōmbo, ngɔn dzoe təge bǎd dīm, amú Ńtondôbə a yi bɔ ḿfyɛ kɔ́m ású dóe, ńdɔ̄ fə məlú məyəb móe mâyi man. 21Bod bóē bə́sə fɔ́ɔ́ bâyi bɔ̌ bə̄sósōō, á kɔ́m yǎ kɔ́m, bâyi bǐ ngab sí, bɔ́, bid­zɔ̌g yā mə̄fúb máma, esíé yā mɔ́ máma, ású mətamán máma. 22Ǹtɔ̌d mod wâyi vəŋan étítíb; ényɔ́ á nə̄ óyǒm dzóm, ayɔ̌ŋ miǹkunda miǹkunda. Ma Ǹtondôbə, éyɔŋ abǒg láyi kwí, mayi vol bɔ̌ dzām tē.